هل أنا كمسلمة لا يحق لى أن أسأل مثل غير المسلم ؟ أليس هذا من التفكر ؟ نحن مسلمين دون أن ندقق و نسأل ما نريد مثلهم .. و غالبآ تكون الإجابة انه يجب ألا نخوض فى مثل هذه الأمور ..لماذا ؟ أريد أن يطمئن قلبى..أشعر بضيق شديد ولا أعرف كيف النجاة ! من الفتن و من وساوس الشيطان.. و هل أحاسب على ما يدور بخاطرى؟ Semsema Salem
من حق أي حد إن هو يسأل طبعا، المشكلة الأساسية مش في السؤال، المشكلة الأساسية هو السؤال من منطقة فراغ معرفي لا تعين لا على حسن السؤال ولا على فهم الجواب، وبتؤدي إلى أسئلة كان ممكن الاستغناء عنها بقدر مش كبير من المجهود اللي لازم يبذله أي حد مهتم إنه يعرف ويفهم. اليوم مثلًا لقيت سؤال عن إزاي المسلم يتجوز من أهل الكتاب وربنا بيقول: ولا تنكحوا المشركات. المشكلة الحقيقية إن ده سؤال من مسلمة، ومسلمة للأسف الشديد شايفة إن من حقها تسأل من غير ما يتقال لها: عيب إن مسلمة تكون لم تقرأ القرآن ولا مرة في حياتها، لأن لو قرأت القرآن هتلاقي فيه ببساطة خالص ربنا بيقول: {اليوم أحل لكم الطيبات وطعام الذين أوتوا الكتاب حل لكم وطعامكم حل لهم والمحصنات من المؤمنات والمحصنات من الذين أوتوا الكتاب من قبلكم إذا آتيتموهن أجورهن محصنين غير مسافحين}. ممكن أفهم سؤال واحدة عاوزة الجمع بين الآيتين، لكن سؤال واحدة متعرفش آية تانية موجودة في نفس المصحف، ده للأسف غلط، وهو اللي بسميه السؤال من منطقة فراغ معرفي وأنا شايفه مش مقبول، ومجرد تجلي من تجليات حالة الكسل والاستسهال اللي بنعاني منها في مجتمعنا.